作者:李白
標題:相和歌辭：上留田
內容:行至上留田，孤墳何崢嶸。積此萬古恨，春草不復生。悲風四邊來，腸斷白楊聲。借問誰家地，埋沒蒿裡塋。古老向餘言，言是上留田，蓬科馬鬣今已平。昔之弟死兄不葬，他人於此舉銘旌。一鳥死，百鳥鳴；一獸死，百獸驚。桓山之禽別離苦，欲去迴翔不能徵。田氏倉卒骨肉分，青天白日摧紫荊。交柯之木本同形，孤竹延陵，讓國揚名；高風緬邈，頹波激清。尺布之謠，塞耳不能聽。